google/wiki40b huggingface dataset:
Λίμνη Βόλβη

Σχηματισμός

Η περιοχή αρχικά καλυπτόταν από την θάλασσα και  η γέννηση της λίμνης  Βόλβης προήρθε τεκτονικά. Η σημερινή γεωμορφολογία του χώρου διαμορφώθηκε  πριν από 1.800.000 έτη (κατώτερο Πλειστόκαινο), όταν ρήγματα στην προ-μυγδονική λεκάνη προκάλεσαν τη βύθισή της. Κατ' αυτό τον τρόπο διακόπηκε η επικοινωνία της με τη θάλασσα και δημιουργήθηκε μια μεγάλη λίμνη, η λίμνη της Μυγδονίας. Οι τεκτονικές διεργασίες συνεχίστηκαν διοχετεύοντας πολλά από τα νερά της στον Στρυμονικό κόλπο. Όσα από αυτά έμειναν, περιορίσθηκαν στα βαθύτερα σημεία της λεκάνης σχηματίζοντας τις δύο μικρότερες λίμνες, την Κορώνεια και την Βόλβη.
Αποτέλεσμα του γεωτεκτονικού αυτού ρήγματος είναι η λίμνη να διαθέτει στο εσωτερικό της πάρα πολλές θερμές πηγές, εκ των οποίων μία μεγάλη ακριβώς στη νότια όχθη της, και στο σημείο που σήμερα λειτουργούν τα θειούχα θερμά Λουτρά της Νέας Απολλωνίας. Ένεκα των πηγών αυτών η στάθμη της δεν πέφτει ποτέ (υπερχείληση του Ρηχείου ποταμού), κάποιες φορές μάλιστα, με πολλές βροχές ή πολλά χιόνια, η στάθμη της ανεβαίνει επικίνδυνα, όπως τον χειμώνα του 2015, που η άνοδός της ξεπέρασε τα 2 μέτρα. 
Λόγω και πάλι αυτής της γεωτεκτονικής μορφής της, η λίμνη είναι γενέτειρα σεισμών μικρών και μεγάλων, με αποτέλεσμα την εκδήλωση καθημερινών μικροσεισμών που δεν γίνοται αισθητοί από τον άνθρωπο. Αυτός, ίσως, είναι και ο λόγος που η προηγούμενη ονομασία της ήταν Μπεσίκ (από τό τουρκικό beşik, που σημαίνει λίκνο, παιδική κούνια). Το 1978 εκδηλώθηκε με επίκεντρο τη λίμνη ισχυρός σεισμός 6,5 ρίχτερ, ο οποίος δοκίμασε σκληρά τη Θεσσαλονίκη.

Ονομασία

Σύμφωνα με τη μυθολογική παράδοση, η Βόλβη ήταν Νύμφη, κόρη του Ωκεανού και της Τηθύος, που ζούσε στα νερά της λίμνης, την οποία και προστάτευε.  Σύμφωνα με τον Αθήναιο, απέκτησε με τον Ηρακλή έναν γιό, τον Όλυνθο. Από αυτήν την Νύμφη πήρε το όνομά της η λίμνη Βόλβη , η οποία αναφέρεται από το Στράβωνα. Ο Ξενοφών την αναφέρει με το όνομα Βολυκή. Ο Αισχύλος στην τραγωδία Πέρσαι αναφέρει τη λίμνη Βόλβη στην περιγραφή της πορείας που ακολούθησαν οι ηττημένοι Πέρσες: « ἔς τε Μακεδόνων χώραν ἀφικόμεσθ᾽, ἐπ᾽ Ἀξιοῦ πόρον, Βόλβης θ᾽ ἕλειον δόνακα, Πάγγαιόν τ᾽ ὄρος » ( «φτάσαμε στη Μακεδονία, στον Αξιό, και στους βάλτους και τις καλαμιές της Βόλβης και στο Παγγαίο όρος»).

Οικολογία

Η λίμνη Βόλβη διαθέτει πλούσια ιχθυοπανίδα, που περιλαμβάνει 24 είδη ψαριών, ανάμεσά τους το ψάρι λιπαριά που είναι ενδημικό της λίμνης και δεν συναντάται σε κανένα άλλο μέρος του κόσμου.  Επίσης ιδιαίτερα σπάνια είναι τα ψάρια γκελάρτσα και λακόψαρο ή τυλινάρι. Ο βασιλιάς της όμως είναι το γριβάδι, κι ακολουθούν η πέρκα (πρικί), το λεστί, η τούρνα, η πεταλούδα, το χέλι κ.ά.  Στην περιοχή υπάρχουν 245 είδη πτηνών μεταξύ αυτών και πολλά αποδημητικά. Στη νότια πλευρά της λίμνης υπάρχει το μοναδικής οικολογικής αξίας παραλίμνιο δάσος της Απολλωνίας. Η λίμνη Βόλβη είναι ένας από τους 11 ελληνικούς υγροτόπους  που προστατεύονται από τη Συνθήκη Ραμσάρ. Η περιοχή είναι προστατευόμενη τοποθεσία του δικτύου Natura 2000 με κωδικό GR1220009.
Σταυρούλα Ζυγούρη

Ακαδημαϊκές γνώσεις

Είναι απόφοιτος του «Τμήματος Επιστήμης Φυσικής Αγωγής & Αθλητισμού» (Τ.Ε.Φ.Α.Α.) του Εθνικού & Καποδιστριακού Πανεπιστημίου Αθηνών 
Κατέχει δίπλωμα Ειδικότητας στον κλασικό αθλητισμό

Δραστηριότητες

Δίπλωμα Ναυαγοσώστριας, μέλος της Πανελλήνιας Ένωσης Ναυαγοσώστων και του Ελληνικού Ερυθρού Σταυρού
Γραμματέας του Συλλόγου Ελλήνων Ολυμπιονικών (Σ.Ε.Ο) 
Μέλος του Τομέα Γυναικείου Αθλητισμού της Διεθνής Ομοσπονδίας Πάλης 
Μέλος της Πανελλήνιας Ένωσης γονέων και κηδεμόνων παιδιών με Νοητική Υστέρηση (ΠΕΓΚΑΠ-ΝΥ)
Πτυχίο Αυτοδύτριας (1ης Βαθμίδας)
Δόκιμη Διαιτητής Πάλης
Μέλος του Συλλόγου Ελλήνων Ολυμπιονικών (από το 2004 και μετά)
Μέλος του Συλλόγου Συμμετασχόντων σε Ολυμπιάδα.
Μέλος Δ.Σ. Συνδέσμου προπονητών Κλασσικού Αθλητισμού
Κριτής Κλασικού Αθλητισμού

Τιμητικοί Τίτλοι

Επίτιμος Δημότης του Δήμου Αθηναίων
Σόνια Γκάντι

Βιογραφικά στοιχεία

Γεννήθηκε και μεγάλωσε στην Ιταλία. Κατά τη διάρκεια των σπουδών της στην αγγλική φιλολογία στο Ίδρυμα Bell στο Κέιμπριτζ γνώριζε τον μετέπειτα σύζυγό της, Ρατζίβ Γκάντι, με τον οποίο απέκτησε δύο παιδιά: τον Ραούλ Γκάντι και την Πριγιάνκα Γκάντι. Αν και δεν ασχολήθηκε ενεργά με την πολιτική, αναδείχθηκε το 1998 πρόεδρος του κόμματος του "Κογκρέσου" ύστερα από αίτημα μελών αυτού. Στις εκλογές του 1999 εξελέγη μέλος του κοινοβουλίου και αρχηγός της αντιπολίτευση ενώ σε αυτές του 2004 το κόμμα της συγκέντρωσε τις περισσότερες έδρες. Εξαιτίας όμως αντιδράσεων αλλά και νομικού κωλύματος λόγω της ιταλικής της καταγωγής δεν ανέλαβε την πρωθυπουργία διορίζοντας τον Μανμοχάν Σινγκ ως πρωθυπουργό. Το 2006 παραιτήθηκε από την έδρα της στη Βουλή, επανεξελέγη όμως σε άλλη περιφέρεια το ίδιο έτος. Το κόμμα της κέρδισε τις εκλογές του 2009, υπέστη όμως συντριπτική ήττα σε αυτές του 2014 με πρωθυπουργικό υποψήφιο τον γιο της, Ραούλ Γκάντι. Η ίδια επανεξελέγη μέλος του κοινοβουλίου.
Έχει συμπεριληφθεί πολλές φορές από τον τύπο στη λίστα με τις δέκα ισχυρότερες γυναίκες του κόσμου καθώς και σε αυτή με τις εκατό προσωπικότητες με τη μεγαλύτερη επιρροή.
Κατοικεί στο Νέο Δελχί.
Τζοβάνι ντι Μπαλντούτσο

Βιογραφικά στοιχεία

Γεννημένος κατά πάσα πιθανότητα στην Πίζα, μαθήτευσε στο εργοτάξιο του Καθεδρικού Ναού της πόλης, όπου και διαμορφώθηκε παρατηρώντας το έργο των Τζοβάνι Πιζάνο (περ. 1250 - περ. 1314) και Τίνο ντι Καμάινο (περ. 1280 - 1337). Δεν είναι εξακριβωμένο κατά πόσο κάποιος από αυτούς ήταν άμεσος διδάσκαλός του, ωστόσο κατά την επικρατέστερη εκδοχή πραγματοποίησε τη μαθητεία του στο συνεργείο του διαδόχου τους, Λούπο ντι Φραντσέσκο.
Γύρω στο 1324 φιλοτέχνησε το ταφικό μνημείο του Γκουαμέριο ντέλι Αντελμινέλλι (περ. 1327-28), γιου του Καστρούτσο Καστρακάνι, στο Ναό του Αγίου Φραγκίσκου στη Σαρτσάνα της Λιγουρίας. Ακολούθως λάξευσε τον άμβωνα της Σάντα Μαρία ντελ Πράτο, που βρίσκεται στο Σαν Κασιάνο στο Βαλ ντι Πέζα, και τον κυρίως βωμό του Ναού του Αγίου Δομήνικου στη Μπολόνια.
Γύρω στο 1340 η τάση του να δημιουργεί απαλές και γεμάτες χάρη μορφές, στα πρότυπα των Τζοβάνι Πιζάνο και Τίνο ντι Καμάινο, ιδιαίτερα εμφανής στο πρώιμο έργο του, εμπλουτίζεται με ένα κάποιο ενδιαφέρον για μια σύνθεση καθαρή και ισορροπημένη. Χαρακτηριστικό παράδειγμα αποτελούν τα ανάγλυφα στο Παρεκκλήσιο Μπαροντσέλλι στη Φλωρεντία. Γενικά ανέπτυξε ένα χαρακτηριστικό δικό του ύφος βασισμένο σε εκείνο του Πιζάνο, αν και δεν προσπάθησε να μιμηθεί τη δυναμική πλαστικότητα και δραματική εκφραστικότητα του τελευταίου.
Το 1334, έχοντας λάβει πρόσκληση από τον Ατζόνε Βισκόντι (1302-1339), Δούκα του Μιλάνου, ο Μπαλντούτσο μετέφερε την έδρα του στην πόλη αυτή, όπου και η παρουσία του καταγράφεται μέχρι το 1349. Εκεί άφησε πολυάριθμα και σημαντικά έργα: το ταφικό μνημείο των Βισκόντι στην Αγία Θέκλα (αποσπάσματα στο Καστέλλο Σφορτσέσκο), την αψίδα του μάρτυρα Αγίου Πέτρου στον Άγιο Ευστόργιο (1339), το ταφικό μνημείο του Ατζόνε Βισκόντι στον Άγιο Γκοττάρντο, την κεντρική πύλη της Σάντα Μαρία στη Μπρέρα (1347, αποσπάσματα φιλοξενούνται στο Καστέλλο Σφορτσέσκο).
Ένα μαρμάρινο ανάγλυφο που αποδίδεται σε εκείνον, ο Άγιος Πέτρος ο Μάρτυρας και Τρεις Δωρητές (περ. 1340), εκτίθεται στο Μητροπολιτική Μουσείο Τέχνης στη Νέα Υόρκη.
Η τελευταία χρονικά αναφορά που διαθέτουμε για το Τζοβάνι ντι Μπαλντούτσο ανήκει στο 1349 οπότε και έλαβε την πρόταση να αποχωρήσει από το Μιλάνο για να αναλάβει τη γενική επίβλεψη των εργασιών του Καθεδρικού Ναού της Πίζα. Τελικά δεν ανέλαβε ποτέ τη θέση αυτή και ίσως πέθανε ελάχιστα αργότερα.
Μέσω του έργου του και των πολυάριθμων μαθητών του, ο Τζοβάνι ντι Μπαλντούτσο συνετέλεσε στην εξάπλωση στη Λομβαρδία της μεγάλης γλυπτικής παράδοσης της Πίζα.
1379 Λομονόσοβα

Φυσικά χαρακτηριστικά

Η μέση διάμετρος της Λομονόσοβας εκτιμάται σε 21 περίπου χιλιόμετρα. O φασματικός τύπος της είναι άγνωστος. Η Λομονόσοβα περιστρέφεται γύρω από τον εαυτό της μία φορά κάθε 20 ως 30 περίπου ώρες, μία μάλλον αργή περιστροφή για αστεροειδή.
Fandango (Αμερικάνικο συγκρότημα)

Οι Fandango ήταν ένα ροκ συγκρότημα το οποίο σχηματίστηκε το 1976, από τον μετέπειτα τραγουδιστή των Rainbow και των Deep Purple, Τζο Λιν Τέρνερ, με τον Ρικ Μπλέικμορ στην κιθάρα, τον Μπομπ Ντάνιλς στο μπάσο, τον Ντένι ΛαΡού στα πλήκτρα και τον Έιμπ Σπέλερ στα τύμπανα.

Οι Fandango κυκλοφόρησαν τέσσερα άλμπουμ, ξεκινώντας με το ομώνυμο ντεμπούτο τους το 1977. Μετά από σειρά προβλημάτων, το συγκρότημα έπεσε θύμα κλοπής όπου έχασαν τον εξοπλισμό τους, γεγονός που αποτέλεσε την αιτία διάλυσης τους. Ο Τέρνερ προσλήφθηκε στους Rainbow, ενώ ο Λάρι Ντόσον, κιμπορντίστας του συγκροτήματος από το δεύτερο δίσκο του και έπειτα, έπαιξε με τον Γερμανό κιθαρίστα Ούλι Τζον Ροθ, πρώην κιθαρίστα των Scorpions.
Ντοτάν

Η Ντοτάν (Dothan) είναι ένα χωριό της Γρενάδας. Ανήκει στην ενορία του Αγίου Ιωάννη. Από αυτήν πήρε το όνομά του ο Κόλπος Ντοτάν.
Καλλίνικος (1821)

Ο ιερομόναχος Καλλίνικος ήταν κληρικός και αγωνιστής του 1821.

Βιογραφικά στοιχεία

Ανήκε στην μονή της Αγίας Μαρίνας στην Βαρβίτσα της Άκοβας. Πήρε μέρος στον αγώνα ακολουθώντας τον Κανέλλο Δεληγιάννη και τους στρατιώτες του. Πήγε στο Μεσολόγγι και σε άλλες πολλές μάχες, ακόμα και στην πολιορκία της Τριπολιτσάς. Έγινε γνωστός με το όνομα «Φλεσάκος», δηλαδή μικρότερος του Αρχιμανδρίτη Δικαίου Φλέσα.
Στις μάχες πάντα κράταγε στα χέρια του την εικόνα της Παναγίας και πήγαινε μπροστά. Στην Πάτρα δε, και κατά την περίφημη μάχη της 9ης Μαρτίου οι Τούρκοι τον κυνήγησαν και αυτόν. Καταδιωκόμενος έριξε την εικόνα της Παναγίας σε έναν βάτο, και της είπε, ότι αν δεν δυναμώσει τους Έλληνες δεν θα γυρίσει να την πάρει πάλι, με τα λόγια «πήγαινε και συ με τους Τούρκους». Εντός ολίγου οι Έλληνες νίκησαν και αυτό θεωρήθηκε από τους στρατιώτες ως θαύμα της Παναγίας.
Μάινινγκεν

Ιστορία

Η παλαιότερη καταγραφή της πόλης χρονολογείται από το έτος 982 Μέχρι το 1542 η πόλη ανήκε στη μητρόπολη του Βίρτσμπουργκ (Würzburg). Από το 1680-1920 το Μάινινγκεν ήταν η πρωτεύουσα του Δουκάτου του Ζάξε-Μάινινγκεν (Saxe-Meiningen). Το Μάινινγκεν είναι ένα από τις πιο σημαντικές πολιτιστικά πόλεις της Γερμανίας. Στο θέατρο Μάινινγκερ μια παγκοσμίως σημαντική μεταρρύθμιση του Δούκα Γεωργίου Β΄ (1826-1914) πραγματοποιήθηκε από 1874 έως 1890. Στις προσωπικότητες της πόλης περιλαμβάνονται διάσημοι συγγραφείς, μουσικοί και καλλιτέχνες. Αυτές περιλαμβάνουν Φρίντριχ Σίλερ (Friedrich Schiller), Χανς φον Μπύλοβ (Hans von Bülow), Ρίχαρντ Στράους (Richard Strauss), Γιοχάνες Μπραμς (Johannes Brahms) και Μαξ Ρέγκερ (Max Reger).

Πολιτισμός

Στο Μάινινγκεν υπάρχει ένα διάσημο θέατρο, πολλά μουσεία και πινακοθήκες, ένας κινηματογράφος και διεξάγονται πολλές πολιτιστικές εκδηλώσεις.
Το 1995 ανέβηκε στο Θέατρο Μάινινγκερ η όπερα Μήδεια του Μίκη Θεοδωράκη στην πρεμιέρα της στη Γερμανία.

Τοποθεσία και μεταφορές

Το Μάινινγκεν βρίσκεται στο κέντρο της Γερμανίας στις όχθες του ποταμού Βέρρα (Werra). Η Φρανκφούρτη είναι περίπου 170 χιλιόμετρα μακριά. Η πόλη είναι ένα κομβικό σημείο της σιδηροδρομικής γραμμής και τους αυτοκινητόδρομους. Το Μάινινγκεν βρίσκεται στον αυτοκινητόδρομο 71.
Γενικές εκλογές στην Ιαπωνία (2017)

Οι 48ες γενικές εκλογές της Βουλής των Αντιπροσώπων πραγματοποιήθηκαν στις 22 Οκτωβρίου 2017. Η ψηφοφορία διεξήχθη σε όλες τις εκλογικές περιφέρειες αντιπροσώπων της Ιαπωνίας – 289  μονοεδρικές και έντεκα μπλοκ με αναλογική εκπροσώπηση προκειμένου να διοριστούν όλα τα 465 μέλη (επί συνόλου 475) της Βουλής των Αντιπροσώπων και την Κάτω Βουλή της Δίαιτας της Ιαπωνίας με 707 μέλη. Ο κυβερνών συνασπισμός του Φιλελεύθερου Δημοκρατικού Κόμματος (LDP) του πρωθυπουργού Σίνζο Άμπε  και το Komeito διατήρησαν τις έδρες τους, κερδίζοντας την τέταρτη θητεία τους και διατήρησαν την ειδική πλειοψηφία των δύο τρίτων, προκειμένου να αναθεωρηθεί το Άρθρο 9 του Ιαπωνικού Συντάγματος.
Gamera: Ο Προστάτης του Σύμπαντος

Πλοκή

Ένα είδος τεράστιων σαρκοφάγων πουλιών εμφανίζεται ξαφνικά σε ένα μικρό νησάκι σκοτώνοντας τους κατοίκους του. Όμως μια ομάδα από επιστήμονες παρατηρούν ότι κάτι μεγάλο είναι κάτω από το πλοίο τους. Το γιγάντιο τέρας Gamera, το οποίο έχει αναδυθεί για να απαλλάξει τον κόσμο από αυτά τα σαρκοφάγα πουλιά.

Box office

Η ταινία πραγματοποίησε μεγάλη εισπρακτική επιτυχία στην Ιαπωνία βγάζοντας ¥520.000.000. Η ταινία είναι ευρέως αναγνωρισμένη από τους κριτικούς και θεωρείται ως κλασσική του είδους της.

Κυκλοφορία

Η ταινία κυκλοφόρησε σε DVD και σε τριπλό Blu-ray από τις ADV και Mill Creek Entertainment.
One Life (Elena Paparizou album)

Η ηχογράφηση και η παραγωγή

Η Έλενα Παπαρίζου ξεκίνησε τις ηχογραφήσεις γύρω στον Μάρτιο του 2012 όταν ήταν στην Στοκχόλμη και έψαχνε demos στο studio του παραγωγού Moh Denebi. Εκείνη την περίοδο η Έλενα συμμετείχε στο Let's Dance και παράλληλα ηχογραφούσε τον δίσκο.
Το 2013, στην επίσημη σελίδα  ανέβασε ορισμένες φωτογραφίες της Έλενας απο το studio κατά την διάρκεια της ηχογράφησης μαζί με τον παραγωγό της Γιάννη Δόξα. Μετά το καλοκαίρι αποκαλύφθηκαν περισσότερες πληροφορίες για τον δίσκο. Για παράδειγμα μερικοί απο τους παραγωγούς και στιχουργούς όπως ο Jimmy Jansson,Fredrik Sonefors,Bobby Ljunggren,Micah Wilshire, Oscar Holter, Jakob “Jakke” Erixson, Kristofer Östergren, Gabriel Russel, Nalle Ahlstedt, Petri Somer, Nicole Fuentes, Pasi Siitonen, Risto Asikainen, Heroism και Νίκος Αντύπας.

Η κυκλοφορία και η προώθηση

Το άλμπουμ αναμένεται να κυκλοφορήσει στις 26 Μαρτίου. Το album φέρει το λογότυπο της Universal Music Group και της EMI Music Greece. Στις 29 Μαΐου 2013 κυκλοφόρησε το πρώτο επίσημο single του δίσκου "Save Me (This Is An SOS) το οποίο προωθήθηκε σε πολλά ραδιοφώνα της Ελλάδας. Τον Σεπτέμβριο,η Έλενα κατά την διάρκεια της συναυλίας της στην Θεσσαλονίκη στα πλαίσια της ΔΕΘ τραγούδησε ενα δείγμα απο το "Just One More Night" που συμπεριλαμβάνεται στον δίσκο.
Το άλμπουμ είναι από την Universal International Music, όπου η βάση για τα γραφεία της Universal Music Group είναι στην Ολλανδία που έδωσε την τελευταία συμφωνία. Αυτό είχε ως αποτέλεσμα, το άλμπουμ φέρει επίσης το λογότυπο "Universal Music". EMI Music Greece είναι της Universal Music Group η μόνη μεγαλύτερη δισκογραφική εταιρία στην Ελλάδα (από τον Απρίλιο του 2013), ως εκ τούτου, η Έλενα εκπροσωπείται επίσημα από την EMI Music Greece στην ελληνική αγορά.
Αναστάσιος Ζαρμάνης

Βιογραφικά στοιχεία

Γεννήθηκε στην Καστανιά Καρδίτσας και μεγάλωσε στη Λάρισα. Σπούδασε ιατρική στο Πανεπιστήμιο Αθηνών. Στις εκλογές του 1899 εξελέγη δήμαρχος Λάρισας, θέση στην οποία παρέμεινε μέχρι το 1903. Κατά τη διάρκεια της θητείας του δημιουργήθηκε το δημοτικό νεκροταφείο Λάρισας.
Εξελέγη βουλευτής Λάρισας στις εκλογές του 1881 και επανεξελέγη σε αυτές του 1887.
A Portuguesa

Ιστορία

Το 1890, το Ηνωμένο Βασίλειο απαίτησε από την Πορτογαλία να εγκαταλείψει τις αποικίες της στην Αγκόλα και τη Μοζαμβίκη της Αφρικής. Η κυβέρνηση αναγκάστηκε να αποδεχτεί τους βρετανικούς όρους, παρά τη δημόσια κατακραυγή, που μείωσε τη δημοτικότητα τόσο του βασιλιά όσο και γενικότερα του θεσμού της μοναρχίας. Ορμώμενος από το κοινό αίσθημα, ο Ενρίκε Λόπες ντε Μεντόνσα (Henrique Lopes de Mendonça) έγραψε ένα ποίημα που ωθούσε τους συμπατριώτες του να "παλέψουν για την πατρίδα" (Pela Pátria lutar) και εξυμνούσε το παρελθόν της ως ναυτική δύναμη τον 15ο και 16ο αιώνα. Μελοποιήθηκε από τον Alfredo Keil και σύντομα έγινε δημοφιλές τραγούδι. Στις 31 Ιανουαρίου 1891, ξέσπασε επανάσταση των δημοκρατικών στο Πόρτο και η "Portuguesa" υιοθετήθηκε από τους επαναστάτες. Η επανάσταση καταστάλθηκε και το τραγούδι απαγορεύτηκε, ωστόσο το 1910 μια νέα επανάσταση έριξε τη μοναρχία και καθιέρωσε τη δημοκρατία στη χώρα (5 Οκτωβρίου). Την επόμενη χρονιά, καθιερώθηκε ως εθνικός ύμνος της χώρας.
Φρανσίσκα

Η φρανσίσκα ή φραντζίσκα ήταν πολεμικός πέλεκυς, χρησιμοποιούμενος κατά τους πρώτους μεσαιωνικούς αιώνες, κυρίως από τους Φράγκους. Ήταν χαρακτηριστικό όπλο του λαού αυτού κατά τα χρόνια των Μεροβιγγείων και στη διάρκεια βασιλείας του Καρλομάγνου. Μολονότι είναι συνδεδεμένο με τους Φράγκους, χρησιμοποιόταν και από άλλες γερμανικές φυλές την ίδια περίοδο, καθώς και από τους Αγγλοσάξωνες, αφού αρκετά ευρήματα υπάρχουν στην Αγγλία.

Ετυμολογία

Ο όρος "φρανσίσκα" πρωτοεμφανίσθηκε στο βιβλίο Ethymologiarium sive originum του Ισιδώρου της Σεβίλλης (560-636), αρχιεπισκόπου της Ισπανίας, ως λέξη των Ισπανών για τα όπλα αυτά "εξαιτίας της χρήσης τους από τους Φράγκους".
Λότζια (Ηράκλειο)

Το κτήριο

Το κτήριο βρίσκεται στην αρχή της οδού 25ης Αυγούστου, στη συμβολή με την οδό Αγίου Τίτου, κοντά στη κρήνη του Μοροζίνι. Δείγμα παλλαδιανού ρυθμού, πρόκειται για ορθογωνίου σχήματος κτήριο, με διαστάσεις 28μ. επί 11μ., διώροφο με κίονες δωρικού ρυθμού στο ισόγειο και κίονες ιωνικού ρυθμού στον 1ο όροφο.
 Στο ισόγειο διαθέτει διάζωμα το οποίο είναι διακοσμημένο με τρίγλυφα και μετόπες με ανάγλυφες παραστάσεις. Στη δυτική πλευρά διαθέτει επτά τόξα με το κεντρικό να χρησιμοποιείται ως είσοδος. Αναφέρεται ότι το κτήριο μιμείται τη Βασιλική Παλαντιάνα στην Βιτσέντζα.

Ιστορία

Η κατασκευή που σώζεται σήμερα είναι η τέταρτη κατα σειρά. Χτίστηκε περίπου το 1628 από το γενικό προβλεπτή Φραγκίσκο Μοροζίνη. Ήταν το κεντρικό κτήριο της πόλης, όπου λάμβαναν χώρα συναντήσεις πολιτικών και άλλων επιφανών πολιτών της πόλης κατά τη διάρκεια της Ενετοκρατίας, ενώ λειτουργούσε και ως Λέσχη Ευγενών. Μετά την άλωση της πόλης από τους Τούρκους το κτήριο μετατρέπεται σε έδρα του ανώτατου οικονομικού υπαλλήλου, του Τεφτερδάρη και του Γραμματικού της Πόρτας, και ενώθηκε με τη διπλανή Αρμερία, στην οποία φυλασσόταν ο οπλισμός των Ενετών, και το συγκρότημα ονομάστηκε Τσαπενές ή Τσεπανές. Μέρος της τοξοστοιχίας χτίστηκε. Όμως, το κτήριο αμελήθηκε, ενώ υπέστη φθορές από τον σεισμό του 1856, όταν κατέρρευσε η βόρεια πλευρά της οπλαποθήκης, η οποία στη συνέχεια αναστηλώθηκε, και η νότια πρόσοψη του επάνω ορόφου της Λότζια, η οποία αναστηλώθηκε χωρίς διάκοσμο.
Αργότερα η Κρητική Πολιτεία πρότεινε το κτήριο να χρησιμοποιηθεί σαν αρχαιολογικό μουσείο. Οι εργασίες ανακαίνησης ξεκίνησαν το 1900, αλλά έμειναν ημιτελείς και το κτήριο δεν κρίθηκε ασφαλές. Το 1904 θεωρήθηκε ετοιμόρροπο και άρχισε η κατεδάφιση του 1ου ορόφου, παρά τις αντιδράσεις της αρχαιολογικής υπηρεσίας. Η κατεδάφιση έγινε με βιασύνη, με εντολή να πραγματοποιηθεί εντός 48 ωρών, ενώ το υλικό που αφαιρέθηκε δεν φυλάχθηκε. Τον επόμενο χρόνο, στις 5 Οκτωβρίου 1905, παραδόθηκε στο Δήμο για τη στέγαση των υπηρεσιών του. Το 1915 ξεκινάει επίσημα η αναστήλωση υπό την επιμέλια του Μαξιμίλιαν Ονγκάρο, που ήταν έφορος των καλλιτεχνικών μνημείων της Βενετίας. Ο θεμέλιος λίθος τοποθετήθηκε στις 12 Ιανουαρίου 1915.
Το 1934 το κτήριο της οπλαποθήκης παραδόθηκε στον δήμο για να στεγάσει μερικές από τις υπηρεσίες του, μετά από πολλές διακοπές στις εργασίες. Το ισόγειο της Λότζια κατεδαφίστηκε το 1937. Μετά το τέλος του Β' Παγκοσμίου πολέμου άρχισαν και πάλι οι εργασίες ανοικοδόμησης, οι οποίες ολοκληρώθηκαν το 1980. Το 1987 πήρε το πρώτο βραβείο Europa Nostra, ως το πιο καλά αναπαλαιωμένο και συντηρημένο Ευρωπαϊκό μνημείο της χρονιάς.

Δημαρχείο

Σήμερα το είναι το κεντρικό κτήριο του Δήμου Ηρακλείου και στεγάζει το γραφείο του Δημάρχου, τα γραφεία αντιδημάρχων, διοικητικές και οικονομικές υπηρεσίες και την αίθουσα όπου συνεδριάζει το Δημοτικό Συμβούλιο.
Βάλραμ Β΄ του Νασσάου

Βιογραφία

Ήταν ο πρωτότοκος γιος του Ερρίκου Β΄ κόμη του Νασσάου και της Ματίλντας των Βάσενμπεργκ, κόρης του Όθωνα Α΄ κόμη του Γκέλντερς & Τσούτφεν. Νεότερος αδελφός του ήταν ο Όθων Α΄.
Το 1247 ο πατέρας του παραιτήθηκε υπέρ του Όθωνα Α΄. Από το 1250 άρχισε να συμμετέχει στην εξουσία. Το 1251 ο πατέρας του απεβίωσε. Επειδή υπήρχαν συνεχείς διαφωνίες με τον αδελφό του, διαίρεσαν την κομητεία το 1255 και έτσι δημιουργήθηκαν δύο ξεχωριστοί κλάδοι του Οίκου. Ο Βάλραμ Β΄ έλαβε τις νότια του ποταμού Λαν περιοχές (Βήσμπαντεν, Ίντσταϊν, Βάιλμπουργκ, Ζόννενμπεργκ) και ο Όθων Α΄ τις υπόλοιπες (Ζήγκεν, Ντίλενμπουργκ, Χάνταμαρ).
Ήταν ηγετικός αξιωματικός του Ιππικού του Ροδόλφου Α΄ των Αψβούργων και μυστικός σύμβουλός του. 
Απώλεσε μερικές πόλεις στον αρχιεπίσκοπο του Τρίερ. Συμμετείχε στη Διαμάχη για την περιοχή του Χέρμπορνερ από τους ιππότες του Ντέρνμπαχ και τον Οίκο της Έσσης. Μάλλον υπέφερε από διανοητική διαταραχή και απεβίωσε το 1276.
Νικόλαος Σταματόπουλος

Βιογραφικά στοιχεία

Γεννήθηκε στο Λεωνίδιο από ευϋπόληπτους γονείς. Με την έναρξη της επανάστασης άρπαξε τα όπλα και συγκεντρώνοντας υπό τις οδηγίες του άλλους εκατό πήρε μέρος σε πολλές μάχες στην Πελοπόννησο. Διακρίθηκε ιδίως στις Πολιορκίες και την άλωση της Μονεμβασίας και της Τρίπολης. Κέρδισε την αγάπη και την υπόληψη του Θεόδωρου Κολοκοτρώνη και του στρατηγού της Σπάρτης Γ. Γιατράκου.
Μετά την επανάσταση εγκαταστάθηκε στο εξωτερικό και ασχολήθηκε με το εμπόριο. Πήγε στην Ιμβραΐλα και μετά από πολλά χρόνια έγινε ένας από τους πρώτους Έλληνες βιομήχανους.
Πέθανε στην Αθήνα στις 14 Ιουλίου 1884.
Διονύσης Μακρής

Βιογραφικά στοιχεία

Γεννήθηκε στη Θεσσαλονίκη. Έγινε γνωστός από το τάλεντ σόου DreamShow του ελληνικού τηλεοπτικού σταθμού Alpha TV με παρουσιαστή τον Ανδρέα Μικρούτσικο. Το πραγματικό του ονοματεπώνυμο είναι Διονύσης Συντριβάνης και έχει έναν γιο.
Το 2006 κυκλοφόρησε το άλμπουμ «Απόλαυση», που ήταν η πρώτη δισκογραφική του δουλειά. Από τον πρώτο του δίσκο, σημαντική επιτυχία σημείωσαν το ομώνυμο τραγούδι «Ήταν η ζωή μου κόλαση» και το «Μετά από μένα ποιον θα καταστρέψεις». Αργότερα, συμμετείχε στο ντουέτο με τη συνάδελφό του Κέλλυ Κελεκίδου στο τραγούδι «"Γλύκα μου και απόλαυσή μου"».
Το 2007, ήταν υποψήφιος στην κατηγορία καλύτερος πρωτοεμφανιζόμενος καλλιτέχνης στα Μουσικά Βραβεία Αρίων, βράβευση την οποία τελικά κατέκτησε η Τάμτα.
Τον Ιανουάριο του 2008, κυκλοφόρησε το Cd single «"Μου είπες ψέματα"», στο οποίο περιέχονται τέσσερα τραγούδια, ενώ το 2009, κυκλοφόρησε το άλμπουμ «Εμείς μια ζωή ΠΑΟΚ» στο οποίο περιέχονται ύμνοι του αθλητικού σωματείου ΠΑΟΚ, που αποτελεί την αγαπημένη του ομάδα. Στην συνέχεια, κυκλοφόρησε τα Cd Singles «Βρέχει στα βόρεια» και «Όγδοη Νύχτα» (διαδ. κυκλοφ.) το 2010, και «Χάρηκα πολύ» και «Μόνο εσύ» το 2011.
Διοργανώσεις Ε.Π.Σ. Χανίων 2015–16

Α΄ Κατηγορία

Στην Α΄ Κατηγορία συμμετέχουν συνολικά 20 σύλλογοι και το πρωτάθλημα διεξάγεται σε δυο φάσεις. Στην Α΄ Φάση οι σύλλογοι χωρίζονται σε 2 ομίλους των 10 με κριτήρια την επίδοση στην προηγούμενη περίοδο και με κλήρωση. Οι αγώνες σε αυτή την φάση είναι μονοί, οι 5 πρώτοι κάθε ομίλου συνεχίζουν στον «Όμιλο Τίτλου» της Β΄ Φάσης και οι 5 τελευταίοι στον «Όμιλο Υποβιβασμού». Οι αγώνες στη Β΄ Φάση είναι διπλοί , ο πρώτος του ομίλου Ανόδου ανακυρήσσεται πρωταθλητής και οι δυο τελευταίοι του ομίλου Υποβιβασμού υποβιβάζονται στη Β΄ Κατηγορία της επόμενης περιόδου. Σε αγώνες κατάταξης για την αποφυγή υποβιβασμού μπορεί να εμπλακούν και οι 2 τελευταίοι σύλλογοι του Ομίλου Τίτλου αν εχουν βαθμολογική διαφορά από τον 8ο του ομίλου από 5 βαθμούς και πάνω.

Φάση των ομίλων

Η κλήρωση για τη φάση των ομίλων της διοργάνωσης έγινε στις 18 Αυγούστου του 2015.
294 Φελίτσια

Φυσικά χαρακτηριστικά

Η μέση διάμετρος της Φελίτσιας υπολογίσθηκε σε 53 χιλιόμετρα και η μάζα της σε 156 τρισεκατομμύρια τόνους για μέση πυκνότητα 2 gr/cm³. Τότε η επιτάχυνση της βαρύτητας στον ισημερινό της Φελίτσιας θα είναι περίπου 1,48 cm/sec² (663 φορές ασθενέστερη από την αντίστοιχη γήινη), ενώ η ταχύτητα διαφυγής 28 m/sec (101 χιλιόμετρα την ώρα). Ο φασματικός τύπος της Φελίτσιας είναι άγνωστος, ενώ το άλβεδό της εκτιμήθηκε σε 0,091 από τον IRAS. Είναι άγνωστο αν η Φελίτσια περιστρέφεται γύρω από τον εαυτό της και με ποια περίοδο. Η μέση θερμοκρασία στην επιφάνειά της εκτιμάται σε περίπου 115 βαθμούς Κελσίου κάτω από το μηδέν.
Κροκέτα

Η κροκέτα είναι μικρό ψημένο κυλινδρικό φαγητό από τριμμένο ψωμί που περιέχει, συνήθως ως κύρια συστατικά, κιμά (μοσχαρίσιο, βόειο, κοτόπουλου ή γαλοπούλας), οστρακόδερμα, ψάρι, ζαμπόν, τυρί, πουρέ πατάτας ή λαχανικά, και αναμιγνύεται με μπεσαμέλ ή καφέ σάλτσα, και με εμποτισμένο λευκό ψωμί, αυγό, κρεμμύδι, μπαχαρικά και βότανα, κρασί, γάλα, μπύρα ή κάποιο συνδυασμό, μερικές φορές με γέμιση, π.χ. σοταρισμένα κρεμμύδια, μανιτάρια ή βραστά αυγά. Η κροκέτα συνήθως διαμορφώνεται σε κυλινδρικό, ωοειδές ή σε σχήμα δίσκου και στη συνέχεια τηγανίζεται σε αρκετό λάδι. Η κροκέτα (από το γαλλικό croquer, «τραγάνισμα») κέρδισε παγκόσμια δημοτικότητα, τόσο ως λιχουδιά όσο και ως γρήγορο φαγητό.
Οι κροκέτες γεμισμένες με πουρέ πατάτας συχνά χρησιμοποιούνται ως πιάτο στα χειμερινά γεύματα διακοπών, όπως των Χριστουγέννων. Στην κουζίνα του γρήγορου φαγητού, υπάρχουν ποικιλίες που δεν περιέχουν πατάτες, αλλά τυρί, βόειο κρέας ή γκούλας, συχνά με γέμιση βασισμένη στη σάλτσα μπεσαμέλ.